**Răsari!**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Foșnesc pădurile - îndoliate -

cu amintiri din vremi arzând tămâi,

și nalții brazi, cu cetini vânturate,

își tot preling murirea-n ochii lui,

De se făcea că iar e primăvară

în trupul său plăpând - un ghemotoc.

Culori și forme vii îl înconjoară

și-n ochii mamei lui se zbate-un foc.

E inima ce zvârcolește-n vene

sălbatica iubire pusă-n el

- neliniștea ursoaicei pădurene,

când latră ciobăneștii pe muscel.

Se cațără pe scoarțe păzitoare

și-adulmecă miros de vânător,

și verdele pădurii parcă-l doare,

și simte,-n brunul vis, amețitor,

cum se învârt pe-albastra boltă timpuri

tot prevestind un prinț din Liechtenstein,

ce gânduri blestemate, prin răstimpuri,

pe frunte-i pun pecețile lui Cain.

Este târziu și mama nu mai vine

să te-ocrotească-n codrii, de barbari;

Un foc de armă fulgeră coline

și tu te pierzi pădurilor. Răsari!